НАРОДНО СЪБРАНИЕ
Вх. №: 49-402-01-6
Дата: 09.02.2024 г.   14,56 ч.

Република българия
МИНИСТЕРСКИ СЪВЕТ

                        ДО
ПРЕДСЕДАТЕЛЯ НА 
НАРОДНОТО СЪБРАНИЕ
г-н РОСЕН ЖЕЛЯЗКОВ

УВАЖАЕМИ ГОСПОДИН ПРЕДСЕДАТЕЛ,
На основание чл. 87, ал. 1 от Конституцията на Република България изпращам Ви одобрения с Решение  94 на Министерския съвет от 2024 г. проект на Закон за изменение и допълнение на Закона за насърчаване на инвестициите.
Приложения:
1. Мотиви към проекта на Закон за изменение и допълнение на Закона за насърчаване на инвестициите.
2. Частична предварителна оценка на въздействието.
3. Справка от Министерството на правосъдието за съответствие с Конвенцията за защита на правата на човека и основните свободи и с практиката на Европейския съд по правата на човека.
4. Справка за постъпилите предложения от обществените консултации.
5. Справка за отразяване на становищата, получени след съгласуване на законопроекта.

МИНИСТЪР-ПРЕДСЕДАТЕЛ:

Р Е П У Б Л И К А   Б Ъ Л Г А Р И Я
М И Н И С Т Е Р С К И   С Ъ В Е Т
Препис

Р Е Ш Е Н И Е    94

от      9      февруари      2024 година

ЗА одобряване на законопроект

На основание чл. 87, ал. 1 от Конституцията на Република България

М И Н И С Т Е Р С К И Я Т    С Ъ В Е Т
Р Е Ш И:

1. Одобрява проекта на Закон за изменение и допълнение на Закона за насърчаване на инвестициите.
2. Предлага на Народното събрание да разгледа и приеме законопроекта по т. 1.
3. Министърът на иновациите и растежа да представи законопроекта по т. 1 в Народното събрание.

МИНИСТЪР-ПРЕДСЕДАТЕЛ: /п/ Николай Денков

ГЛАВЕН СЕКРЕТАР НА
МИНИСТЕРСКИЯ СЪВЕТ: /п/ Ваня Стойнева
Вярно,
И.Д. ДИРЕКТОР НА ДИРЕКЦИЯ
“ПРАВИТЕЛСТВЕНА КАНЦЕЛАРИЯ”: 
/Жана Кадънкова/

Р Е П У Б Л И К А   Б Ъ Л Г А Р И Я
НАРОДНО СЪБРАНИЕ
Проект

З А К О Н

за изменение и допълнение на 
Закона за насърчаване на инвестициите
(Обн., ДВ, бр. 97 от 1997 г.; попр., бр. 99 от 1997 г.; изм. и доп., бр. 29 и 153 от 1998 г., бр. 110 от 1999 г., бр. 28 от 2002 г., 
бр. 37 от 2004 г.; попр., бр. 40 от 2004 г.; изм. и доп., бр. 34, 59, 65, 80, 82 и 86 от 2006 г., бр. 42 и 53 от 2007 г., бр. 69 от 2008 г., бр. 41 и 82 от 2009 г., бр. 18, 88 и 100 от 2010 г., бр. 38, 45 и 82 от 2012 г., бр. 15, 16 и 66 от 2013 г., бр. 98 от 2014 г., бр. 14, 32 и 61 от 2015 г., бр. 85 и 96 от 2017 г., бр. 20 от 2018 г., бр. 44 от 2019 г., бр. 21 от 2020 г., бр. 17 и 21 от 2021 г. и бр. 22 от 2022 г.)

§ 1. В чл. 2а се правят следните изменения и допълнения:
1.	Алинея 1 се изменя така:
„(1) Разпоредбите за насърчаване на инвестициите по глава трета, Раздел III, чл. 22в и чл. 22д и по глава четвърта са в изпълнение на изискванията на Регламент (ЕС) № 651/2014 на Комисията от 17 юни 2014 г. за обявяване на някои категории помощи за съвместими с вътрешния пазар в приложение на членове 107 и 108 от Договора (ОВ, L 187/1 от 26 юни 2014 г.), изменен и допълнен с Регламент (ЕС) 2017/1084 на Комисията от 14 юни 2017 г., Регламент (ЕС) 2020/972 на Комисията от 2 юли 2020 година, Регламент (ЕС) 2021/452 на Комисията от 15 март 2021 година, Регламент (ЕС) 2021/1237 на Комисията от 23 юли 2021 година, Регламент (ЕС) 2023/917 на Комисията от 4 май 2023 година и Регламент (ЕС) 2023/1315 на Комисията от 23 юни 2023 година, наричан по-нататък „Регламент (ЕС) № 651/2014”.“
2.	В ал. 2 след думите „Мерките за помощ“ се добавя „по 
чл. 22а, ал. 9, ал. 10, т. 2 и ал. 12, чл. 22в, 22д и 22е“.

§ 2. В чл. 10, ал. 2 т. 1 се отменя.
§ 3. В чл. 11, ал. 1, т. 2 думите „мерките се разработват в съответствие със стратегията по чл. 10, ал. 2, т. 1“ и точката и запетаята след тях се заличават.
§ 4. В чл. 12 се правят следните изменения:
1.	Алинея 1 се изменя така:
„(1) По реда на тази глава и на глава четвърта се насърчават инвестиции в дълготрайни материални и нематериални активи и свързаните с тях нови работни места, осъществявани на територията на Република България. Мерките по чл. 2а, ал. 2 се прилагат в съответствие с изискванията на Регламент (ЕС) № 651/2014.“
2. В т. 6 думите „най-малко 40 на сто“ се заменят с „най-малко 25 на сто“ и думите „приемливите разходи“ се заменят с „допустимите разходи“.
3. Точка 7 се изменя така:
„7. да създават и поддържат заетост, която да е пряко свързана с осъществяването на инвестиционния проект; при заявяване на мерките по чл. 22д и 22е трябва да са изпълнени едновременно условията на 
чл. 14, параграф 9 от Регламент (ЕС) № 651/2014:
а) инвестиционният проект води до нетно увеличение на броя на служителите в съответния стопански субект в сравнение със средния им брой през предходните 12 месеца след приспадане от броя на създадените работни места на всички работни места, закрити през този период, изразени в единици труд за година;
б) всяко работно място е заето в срок до три години от приключването на инвестицията;
в) всяко работно място, създадено чрез инвестицията, се запазва в съответния регион за период най-малко пет години от датата, на която на длъжността е назначено лице за първи път, или три години в случая на МСП, освен ако работното място е закрито между 1 януари 2020 г. и 30 юни 2021 г.“

ПРЕХОДНИ И ЗАКЛЮЧИТЕЛНИ РАЗПОРЕДБИ
§ 5. В срок три месеца от влизането в сила на този закон правилникът за прилагане на закона се привежда в съответствие с него и с Регламент (ЕС) № 651/2014.
§ 6. Схемата за регионална инвестиционна помощ SA.104691 и схемата за помощ за обучение SA.104692 са със срок на валидност до 
31 декември 2023 г.
§ 7. Схема за регионална инвестиционна помощ и схема за помощ за обучение, освободени от задължението за уведомяване по Регламент (ЕС) № 651/2014, не се прилагат до привеждането на правилника за прилагане на закона в съответствие с Регламент (ЕС) 
№ 651/2014 и влизат в сила едновременно с влизането в сила на изменения правилник за прилагане на закона.
§ 8. Министърът на иновациите и растежа, който е администратор на помощ, изготвя обобщена информация за всяка схема, която предоставя на Европейската комисия по реда и в сроковете, предвидени в чл. 29 от Закона за държавните помощи и чл. 11, буква „а“ от Регламент (ЕС) № 651/2014.
§ 9. Законът влиза в сила от деня на обнародването му в „Държавен вестник”.

Законът е приет от 49-ото Народно събрание на ………..…... 2024 г. и е подпечатан с официалния печат на Народното събрание.

ПРЕДСЕДАТЕЛ НА
НАРОДНОТО СЪБРАНИЕ:

Росен Желязков

М  О  Т  И  В  И

към проекта на Закон за изменение и допълнение 
на Закона за насърчаване на инвестициите

С предложенията за промени в Закона за насърчаване на инвестициите (ЗНИ) са отразени промени в Общия регламент за групово освобождаване (ОРГО), като някои текстове са прецизирани с цел постигане на съответствие с разпоредбите на регламента – основно са прецизирани текстове, които съдържат позовавания на отделни разпоредби от чл. 14 от Регламент (ЕС) 
№ 651/2014 с оглед на последното му изменение от 23 юни 2023 г.
С промените в ЗНИ се предлага също разграничаване на финансови мерки с оглед на приложимостта на изискванията на Регламент (ЕС) № 651/2014 и на Известие на Комисията относно понятието за държавна помощ, посочено в член 107, параграф 1 от Договора за функционирането на Европейския съюз 
(2016/C 262/01). 
Целите, към които са насочени предлаганите изменения, предвиждат към проектите, заявили финансови мерки да се прилагат съответно приложимите изисквания на Европейското законодателство – посочените Известие на Комисията и ОРГО. Във връзка с това се предлагат изменения в чл. 2а, ал. 1 и 2 и чл. 12, ал. 1.
Конкретно промените предвиждат:
1.	В чл. 2а се предлага разграничение на финансовите мерки с оглед на приложимостта на изискванията на Регламент (ЕС) № 651/2014 и на Известие на Комисията относно понятието за държавна помощ, посочено в член 107, параграф 1 от Договора за функционирането на Европейския съюз (2016/C 262/01). Причините за необходимостта от подобно разграничение се състоят в същността на самите мерки. Така например придобиването на недвижим имот или на ограничено вещно право върху имот, както и финансовото подпомагане на изграждането на техническа инфраструктура попадат в приложеното поле на Известието на Комисията и са в т.нар. „режим непомощ“, което не предполага съответствие с изискванията на Регламент № 651/2014. Останалите мерки с финансово изражение - обучение, частично възстановяване на осигурителните вноски, направени за сметка на работодателя, безвъзмездна финансова помощ, закупуването на недвижими имоти на цени под пазарните следва да отговарят на схемата за регионална инвестиционна помощ и на схемата за обучение, които произтичат и следват правилата на Регламент 
№ 651/2014. Предлаганите изменения предвиждат инвеститорите, заявили финансови мерки, да прилагат съответно приложимите изисквания на Европейското законодателство – посочените Известие на Комисията и ОРГО (Регламент № 651/2014). 
Във връзка с това се предлагат измененията в чл. 2а и 
чл. 12, ал. 1.
2.	В чл. 12, ал. 2, т. 6 и 7 са отразени промени, произтичащи от последното изменение на Регламент (ЕС) 
№ 651/2014 от 23 юни 2023 г. Така например изменението в т. 6 произтича от промяната в чл. 14, параграф 14 от Регламент 
№ 651/2014, а изменението в т. 7 произтича от промяната в чл. 14, параграф 9 от посочения регламент. 
Законът за насърчаване на инвестициите и Правилникът за прилагане на Закона за насърчаване на инвестициите (ППЗНИ) формират правно основание за прилагане на две схеми за държавна помощ в режим на групово освобождаване, а именно регионална инвестиционна помощ по чл. 14 и държавна помощ за обучение по чл. 31 от Регламент № 651/2014. „Схема за помощ“ по смисъла на чл. 2, т. 15 от Регламент № 651/2014 означава всеки акт, на основата на който, и без да се изискват допълнителни мерки за прилагане, индивидуална помощ може да се предостави на предприятията, определени в този акт по общ и абстрактен начин, и всеки акт, на основата на който помощ, която не е свързана с конкретен проект, може да бъде предоставена на едно или няколко предприятия за неопределен период от време и/или в неопределен размер. Схеми SA.104691 и SA.104692 прекратиха своето действие на 31 декември 2023 г., като след тази дата те не се прилагат и нови меморандуми/договори по тях не могат да бъдат сключвани. Съобщаването на новите схеми, които ги заместват, ще бъде извършено след привеждане на Закона за насърчаване на инвестициите и правилника за неговото прилагане в съответствие с ОРГО. Във връзка с това, за да има действащи и валидни схеми за помощ, следва националното ни законодателство по прилагането на Регламент № 651/2014 (относно регионалната инвестиционна помощ и помощта за обучение), а именно ЗНИ и ППЗНИ, да бъде изменено и допълнено, винаги когато са налице изменения в Глави I, II и III, Раздел 1, Подраздел А и Раздел 5 от Регламент № 651/2014 (последните изменения са от 23 юни 2023 г). Само по този начин се създават предпоставки схемите да бъдат съответстващи на актуалното европейско законодателство за групово освобождаване, което е Регламент № 651/2014.
3.	В процедурата по междуведомствено съгласуване по реда на чл. 32 от Устройствения правилник на Министерския съвет и на неговата администрация е получено становище от Министерството на финансите за прецизиране на текстове в доклада и в проекта на Закон за изменение и допълнение на Закона за насърчаване на инвестициите. Бележките са отразени, като в ЗИД на ЗНИ са добавени два нови параграфа в Преходните и заключителните разпоредби. 
4.	Получено е и становище, съдържащо предложение за редакция в чл. 10 и 11 от Закона за насърчаване на инвестициите, от Дирекция „Стратегическо планиране“ в администрацията на Министерския съвет. Бележките се състоят в това, че с Протокол 
№ 7 от проведената процедура за неприсъствено приемане на Решения от Съвета за развитие при МС, проведена в периода от 30 ноември 2023 г. до 1 декември 2023 г., Съветът за развитие одобри предложението на министъра на икономиката и индустрията за разработване на Национална индустриална стратегия до 2030 г. при спазване на формулираните препоръки от дирекция „Стратегическо планиране” в администрацията на МС. Едно от основните предложения е Министерството на иновациите и растежа съгласувано с Министерството на икономиката и индустрията да инициират изменение на Закона за насърчаване на инвестициите, като отпадне изискването да бъде разработвана стратегия за насърчаване на инвестициите като самостоятелен документ. Затова се предлага да бъдат включени изменения в проекта на ЗИД на ЗНИ в посочените законови разпоредби. Предложението е съобразено и са внесени допълнителните изменения чрез добавянето на два нови параграфа в проекта на ЗИД на ЗНИ.
В Преходните и заключителните разпоредби и след постъпилото становище от Министерството на финансите е предвиден срок три месеца от влизането в сила на закона, в който правилникът за прилагане на закона да се приведе в съответствие с него и с Регламент (ЕС) № 651/2014, като е посочено, че Схемата за регионална инвестиционна помощ SA.104691 и схемата за помощ за обучение SA.104692 са със срок на валидност до 
31 декември 2023 г., предвидено е Схемата за регионална инвестиционна помощ и схемата за помощ за обучение, освободени от задължението за уведомяване по Регламент (ЕС) 
№ 651/2014, да не се прилагат до привеждането на правилника за прилагане на закона в съответствие с Регламент (ЕС) № 651/2014, както и, че министърът на иновациите и растежа, който е администратор на помощ, изготвя обобщена информация за всяка схема, която предоставя на Европейската комисия по реда и в сроковете, предвидени в чл. 29 от Закона за държавните помощи и чл. 11, буква „а“ от Регламент (ЕС) № 651/2014.

МИНИСТЪР-ПРЕДСЕДАТЕЛ: